|  |
| --- |
|  |
| 初中生必背古诗文61首 |
| 新课标2011版 |
|  |
|  |
|  |

|  |
| --- |
|  |

二〇一八年十月

目录

[1.《关雎》《诗经》 - 1 -](#_Toc527134584)

[2.《蒹葭》《诗经》 - 1 -](#_Toc527134585)

[3.《十五从军征》（汉）《乐府诗集》 - 1 -](#_Toc527134586)

[4.《观沧海》（魏）曹操 - 2 -](#_Toc527134587)

[5.《饮酒》（东晋） 陶渊明 - 2 -](#_Toc527134588)

[6.《木兰辞》 北朝民歌 - 2 -](#_Toc527134589)

[7.《 送杜少府之任蜀州 》（唐）王勃 - 4 -](#_Toc527134590)

[8.《登幽州台歌》 （唐）陈子昂 - 4 -](#_Toc527134591)

[9.《次北固山下》（唐）王湾 - 4 -](#_Toc527134592)

[10.《使至塞上》 (唐） 王维 - 4 -](#_Toc527134593)

[11.《闻王昌龄左迁龙标遥有此寄》（唐）李白 - 4 -](#_Toc527134594)

[12. 《行路难》（唐）李白 - 5 -](#_Toc527134595)

[13.《登黄鹤楼》 （唐）崔颢 - 5 -](#_Toc527134596)

[14.《望岳》 （唐）杜甫 - 5 -](#_Toc527134597)

[15.《 春望》（唐）杜甫 - 6 -](#_Toc527134598)

[16. 《茅屋为秋风所破歌》（唐） 杜甫 - 6 -](#_Toc527134599)

[17.《白雪歌送武判官归京》（唐） 岑参 - 6 -](#_Toc527134600)

[18. 《酬乐天扬州初逢席上见赠》（唐）刘禹锡 - 7 -](#_Toc527134601)

[19.《卖炭翁》 （唐）白居易 - 7 -](#_Toc527134602)

[20.《钱塘湖春行》（唐）白居易 - 8 -](#_Toc527134603)

[21.《 雁门太守行》（唐）李贺 - 8 -](#_Toc527134604)

[22.《赤壁》（唐）杜牧 - 9 -](#_Toc527134605)

[23.《泊秦淮》（唐）杜牧 - 9 -](#_Toc527134606)

[24.《夜雨寄北》（唐）李商隐 - 9 -](#_Toc527134607)

[25.《无题》（唐）李商隐 - 9 -](#_Toc527134608)

[26.《 相见欢》（南唐）李煜 - 10 -](#_Toc527134609)

[27.《渔家傲》（北宋）范仲淹 - 10 -](#_Toc527134610)

[28.《浣溪沙》（北宋）晏殊 - 10 -](#_Toc527134611)

[29.《登飞来峰》（北宋）王安石 - 10 -](#_Toc527134612)

[30.《江城子 ·密州出猎 》（北宋）苏轼 - 11 -](#_Toc527134613)

[31.《水调歌头》（北宋）苏轼 - 11 -](#_Toc527134614)

[32. 《渔家傲》 （宋）李清照 - 11 -](#_Toc527134615)

[33.《 游山西村》（南宋）陆游 - 12 -](#_Toc527134616)

[34.《南乡·登京口北固亭有怀》（南宋）辛弃疾 - 12 -](#_Toc527134617)

[35. 《破阵子》（南宋）辛弃疾 - 12 -](#_Toc527134618)

[36.《 过零丁洋》（南宋）文天祥 - 13 -](#_Toc527134619)

[37.《天净沙·秋思》（元）马致远 - 13 -](#_Toc527134620)

[38.《山坡羊·潼关怀古》（元）张养浩 - 13 -](#_Toc527134621)

[39.《 已亥杂诗》（清）龚自珍 - 13 -](#_Toc527134622)

[40.《满江红·小住京华》（清）秋瑾 - 14 -](#_Toc527134623)

[41.《论语》12章 - 14 -](#_Toc527134624)

[42.《曹刿论战》左传 - 16 -](#_Toc527134625)

[43．《孟子》三则： - 16 -](#_Toc527134626)

[《鱼我所欲也》 - 16 -](#_Toc527134627)

[《富贵不能淫，贫贱不能移》 - 17 -](#_Toc527134628)

[《生于忧患，死于安乐》 - 17 -](#_Toc527134629)

[44.《庄子》一则 - 18 -](#_Toc527134630)

[45.《礼记》一则 - 20 -](#_Toc527134631)

[46.《列子》一则 - 21 -](#_Toc527134632)

[47.《邹忌讽齐王纳谏》战国策 - 22 -](#_Toc527134633)

[48．《出师表》（诸葛亮） - 23 -](#_Toc527134634)

[49.《桃花源记》（陶渊明） - 25 -](#_Toc527134635)

[50．《与谢中书书》　（南朝齐梁）陶弘景 - 26 -](#_Toc527134636)

[51．《三峡》（郦道元） - 26 -](#_Toc527134637)

[52.《杂说》（韩愈） - 27 -](#_Toc527134638)

[53.《陋室铭》（刘禹锡） - 27 -](#_Toc527134639)

[54.《小石潭记》（柳宗元） - 28 -](#_Toc527134640)

[55．《岳阳楼记》（范仲淹） - 28 -](#_Toc527134641)

[56．《醉翁亭记》（欧阳修） - 30 -](#_Toc527134642)

[57．《爱莲说》（周敦颐） - 31 -](#_Toc527134643)

[58．《记承天寺夜游》（苏轼） - 31 -](#_Toc527134644)

[59．《送东阳马生序》（宋濂） - 32 -](#_Toc527134645)

[60.《湖心亭看雪》（明）张岱 - 32 -](#_Toc527134646)

[61.《河中石兽》 （清）纪昀（yún） - 33 -](#_Toc527134647)

[62.《观刈麦》  白居易 - 34 -](#_Toc527134648)

[初中必背古诗文61+1首](http://blog.sina.com.cn/s/blog_6041fb5301019hxy.html)

# 1.《关雎》《诗经》

关关雎鸠，在河之洲。窈窕淑女，君子好逑。

参差荇菜，左右流之。窈窕淑女，寤寐求之。

求之不得，寤寐思服。悠哉悠哉。辗转反侧。

参差荇菜，左右采之。窈窕淑女，琴瑟友之。

参差荇菜，左右芼之。窈窕淑女，钟鼓乐之。

# 2.《蒹葭》《诗经》

蒹葭苍苍，白露为霜。所谓伊人，在水一方。

溯洄从之，道阻且长；溯游从之，宛在水中央。

蒹葭萋萋，白露未晞。所谓伊人，在水之湄。

溯洄从之，道阻且跻；溯游从之，宛在水中坻。

蒹葭采采，白露未已。所谓伊人，在水之涘。

溯洄从之，道阻且右；溯游从之，宛在水中沚。

# 3.《十五从军征》（汉）《乐府诗集》

十五从军征，八十始得归。 道逢乡里人：“家中有阿谁？”“遥看是君家，松柏冢累累。”兔从狗窦入，雉从梁上飞，中庭生旅谷，井上生旅葵。舂谷持作饭，采葵持作羹。羹饭一时熟，不知贻阿谁。出门东向看，泪落沾我衣。

# 4.《观沧海》（魏）曹操

东临碣石，以观沧海。水何澹澹，山岛竦峙。树木丛生，百草丰茂。秋风萧瑟，洪波涌起。日月之行，若出其中；星汉灿烂，若出其里。幸甚至哉！歌以咏志。

# 5.《饮酒》（东晋） 陶渊明

结庐在人境，而无车马喧。问君何能尔？心远地自偏。采菊东篱下，悠然见南山。山气日夕佳，飞鸟相与还。此中有真意，欲辨已忘言。

# 6.《木兰辞》 北朝民歌

唧(jī)唧复唧唧，木兰当户织。不闻机杼(zhù)声，唯闻女叹息。问女何所思，问女何所忆。女亦无所思，女亦无所忆。昨夜见军帖（tiě），可汗（kè hán）大点兵。军书十二卷，卷卷有爷名。阿爷无大儿，木兰无长兄。愿为(wèi)市鞍(ān)马，从此替爷征。

东市买骏马，西市买鞍鞯（jiān），南市买辔（pèi）头，北市买长鞭。旦辞爷娘去，暮宿黄河边。不闻爷娘唤女声，但闻黄河流水鸣溅溅（jiān jiān）。旦辞黄河去，暮至黑山头。不闻爷娘唤女声，但闻燕山胡骑(jì)鸣啾啾(jiū jiū)。

万里赴戎(róng)机，关山度若飞。朔（shuò)气传金柝（tuò），寒光照铁衣。将军百战死，壮士十年归。

归来见天子，天子坐明堂。策勋十二转，赏赐百千强(qiáng)。可汗问所欲，木兰不用尚书郎，愿驰千里足，送儿还故乡。

爷娘闻女来，出郭相扶将（jiāng）；阿姊（zǐ）闻妹来，当户理红妆；小弟闻姊来，磨刀霍霍(huò huò）向猪羊。开我东阁门，坐我西阁床。脱我战时袍，著（zhuó)我旧时裳（cháng）。当窗理云鬓(bìn)，对镜帖(tiē)花黄。出门看火伴，火伴皆惊惶。同行十二年，不知木兰是女郎。

雄兔脚扑朔，雌兔眼迷离；双兔傍(bàng)地走，安能辨我是雄雌？

# 7.《 送杜少府之任蜀州 》（唐）王勃

城阙辅三秦，风烟望五津。 与君离别意， 同是宦游人。

海内存知己， 天涯若比邻。 无为在歧路， 儿女共沾巾。

# 8.《登幽州台歌》 （唐）陈子昂

前不见古人，后不见来者。

念天地之悠悠，独怆（chuàng ）然而涕下。

# 9.《次北固山下》（唐）王湾

客路青山外，行舟绿水前。 潮平两岸阔， 风正一帆悬。

海日生残夜， 江春入旧年。 乡书何处达， 归雁洛阳边。

# 10.《使至塞上》 (唐） [王维](http://baike.baidu.com/view/7485.htm)

单车欲问边，属国过居延。征蓬出汉塞，归雁入胡天。

大漠孤烟直，长河落日圆。萧关逢候骑，都护在燕然。

# 11.《闻王昌龄左迁龙标遥有此寄》（唐）李白

杨花落尽子规啼，闻到龙标过五溪。

我寄愁心与明月，随君直到夜郎西。

# 12. 《行路难》（唐）李白

金樽清酒斗十千，玉盘珍馐值万钱。

停杯投箸不能食，拔剑四顾心茫然。

欲渡黄河冰塞川，将登太行雪满山。

闲来垂钓碧溪上，忽复乘舟梦日边。

行路难，行路难！多歧路，今安在？

长风破浪会有时，直挂云帆济沧海。

# 13.《登黄鹤楼》 （唐）崔颢

昔人已乘黄鹤去，此地空余[黄鹤楼](http://baike.baidu.com/view/1981.htm)。

黄鹤一去不复返，白云千载空悠悠。

晴川历历 汉阳树，芳草萋萋鹦鹉洲。

日暮乡关何处是？烟波江上使人愁。

# 14.《望岳》 （唐）杜甫

岱宗夫如何， 齐鲁青未了。 造化钟神秀， 阴阳割昏晓。

荡胸生层云， 决眦入归鸟。 会当凌绝顶， 一览众山小。

# 15.《 春望》（唐）杜甫

国破山河在， 城春草木深。 感时花溅泪， 恨别鸟惊心。

烽火连三月， 家书抵万金。 白头搔更短， 浑欲不胜簪。

# 16. 《茅屋为秋风所破歌》（唐） 杜甫

八月秋高风怒号，卷我屋上三重茅。

茅飞渡江洒江郊，高者挂罥长林梢，下者飘转沈塘坳。

南村群童欺我老无力，忍能对面为盗贼。

公然抱茅入竹去，唇焦口燥呼不得，归来倚仗自叹息。

俄顷风定云墨色，秋天漠漠向昏黑。

布衾多年冷似铁，骄儿恶卧踏里裂。

床头屋漏无干处，雨脚如麻未断绝。

自经丧乱少睡眠，长夜沾湿何由彻！

安得广厦千万间，大庇天下寒士俱欢颜，风雨不动安如山！

呜呼，何时眼前突兀见此屋，吾庐独破受冻死亦足！

# 17.《白雪歌送武判官归京》（唐） 岑参

北风卷地白草折，胡天八月即飞雪。

忽如一夜春风来，千树万树梨花开。

散入珠帘湿罗幕，狐裘不暖锦衾薄。

将军角弓不得控，都护铁衣冷难著。

瀚海阑干百丈冰，愁云惨淡万里凝。

中军置酒饮归客，胡琴琵琶与羌笛。

纷纷暮雪下辕门，风掣红旗冻不翻。

轮台东门送君去，去时雪满天山路。

山回路转不见君，雪上空留马行处。

# 18. 《酬乐天扬州初逢席上见赠》（唐）刘禹锡

巴山楚水凄凉地，二十三年弃置身。

怀旧空吟闻笛赋，到乡翻似烂柯人。

沉舟侧畔千帆过，病树前头万木春。

今日听君歌一曲，暂凭杯酒长精神。

# 19.《卖炭翁》 （唐）白居易

卖炭翁,伐薪烧炭南山中。

满面尘灰烟火色，两鬓苍苍十指黑。

卖炭得钱何所营？身上衣裳口中食。

可怜身上衣正单，心忧炭贱愿天寒。

夜来城外一尺雪，晓驾炭车辗冰辙。

牛困人饥日已高，市南门外泥中歇。

翩翩两骑来是谁？黄衣使者白衫儿。

手把文书口称敕，回车叱牛牵向北。

一车炭，千余斤，宫使驱将惜不得。

半匹红绡一丈绫，系向牛头充炭直

# 20.《钱塘湖春行》（唐）白居易

孤山寺北贾亭西，水面初平云脚低。

几处早莺争暖树，谁家新燕啄春泥。

乱花渐欲迷人眼，浅草才能没马蹄。

最爱湖东行不足，绿杨阴里白沙堤。

# 21.《 雁门太守行》（唐）李贺

黑云压城城欲催，甲光向日金鳞开。

角声满天秋色里，塞上燕脂凝夜紫。

半卷红旗临易水，霜重鼓寒声不起。

报君黄金台上意，提携玉龙为君死。

# 22.《赤壁》（唐）杜牧

折戟沉沙铁未销，自将磨洗认前朝。

东风不与周郎便，铜雀春深锁二乔。

# 23.《泊秦淮》（唐）杜牧

烟笼寒水月笼沙， 夜泊秦淮近酒家。

商女不知亡国恨， 隔江犹唱后庭花。

# 24.《夜雨寄北》（唐）李商隐

君问归期未有期，巴山夜雨涨秋池。

何当共剪西窗烛，却话巴山夜雨时。

# 25.《无题》（唐）李商隐

相见时难别亦难， 东风无力百花残。

春蚕到死丝方尽， 蜡炬成灰泪始干。

晓镜但愁云鬓改， 夜吟应觉月光寒。

蓬山此去无多路， 青鸟殷勤为探看。

# 26.《 相见欢》（南唐）李煜

无言独上西楼，月如钩，寂寞梧桐深院锁清秋。剪不断，理还乱，是离愁，别是一般滋味在心头。

# 27.《渔家傲》（北宋）范仲淹

塞下秋来风景异，衡阳雁去无留意。四面边声连角起。千嶂里，长烟落日孤城闭。

浊酒一杯家万里，燕然未勒归无计。羌管悠悠霜满地。人不寐，将军白发征夫泪。

# 28.《浣溪沙》（北宋）晏殊

一曲新词酒一杯，去年天气旧亭台，夕阳西下几时回？

无可奈何花落去，似曾相识燕归来，小园香径独徘徊。

# 29.《登飞来峰》（北宋）王安石

飞来山上千寻塔，闻说鸡鸣见日升。

不畏浮云遮望眼，自缘身在最高层。

# 30.《江城子 ·密州出猎 》（北宋）苏轼

老夫聊发少年狂，左牵黄，右擎苍，锦帽貂裘，千骑卷平冈。为报倾城随太守，亲射虎，看孙郎！

酒酣胸胆尚开张，鬓微霜，又何妨！持节云中，何日遣冯唐？会挽雕弓如满月，西北望，射天狼！

# 31.《水调歌头》（北宋）苏轼

明月几时有？把酒问青天。不知天上宫阙，今夕是何年？我欲乘风归去，又恐琼楼玉宇，高处不胜寒。起舞弄清影，何似在人间？

转朱阁，低绮户，照无眠。不应有恨，何事长向别时圆？人有悲欢离合，月有阴晴圆缺，此事古难全。但愿人长久，千里共婵娟。

# 32. 《渔家傲》 （宋）[李清照](http://baike.baidu.com/view/3066.htm)

天接云涛连晓雾，星河欲转千帆舞； 仿佛梦魂归帝所， 闻天语， 殷勤问我归何处。

我报路长嗟日暮，学诗谩有惊人句； 九万里风鹏正举， 风休住， 蓬舟吹取三山去。

# 33.《 游山西村》（南宋）陆游

莫笑农家腊酒浑，丰年留客足鸡豚。 山重水复疑无路，柳暗花明又一村。

箫鼓追随春社近，衣冠简朴古风存。 从今若许闲乘月，拄杖无时夜叩门。

# 34.《南乡·登京口北固亭有怀》（南宋）辛弃疾

何处望神州？满眼风光北固楼。千古兴亡多少事？悠悠。不尽长江滚滚流。

年少万兜鍪，坐断东南战未休。天下英雄谁敌手？曹刘。生子当如孙仲谋。[

# 35. 《破阵子》（南宋）辛弃疾

醉里挑灯看剑，梦回吹角连营。八百里分麾下炙，五十弦翻塞外声，沙场秋点兵。

马作的卢飞快，弓如霹雳弦惊。了却君王天下事，赢得生前身后名，可怜白发生！

# 36.《 过零丁洋》（南宋）文天祥

辛苦遭逢起一经，干戈寥落四周星。

山河破碎风飘絮，身世浮沉雨打萍。

惶恐滩头说惶恐，零丁洋里叹零丁。

人生自古谁无死，留取丹心照汗青。

# 37.《天净沙·秋思》（元）马致远

枯藤老树昏鸦，小桥流水人家，古道西风瘦马。夕阳西下，断肠人在天涯。

# 38.《山坡羊·潼关怀古》（元）张养浩

峰峦如聚，波涛如怒，山河表里潼关路。望西都，意踟蹰，伤心秦汉，经行处。宫阙万间都做了土。兴，百姓苦。亡，百姓苦。

# 39.《 已亥杂诗》（清）龚自珍

浩荡离愁白日斜， 吟鞭东指即天涯。

落红不是无情物， 化作春泥更护花。

# 40.《满江红·小住京华》（清）秋瑾

小住京华，早又是，中秋佳节。为篱下，黄花开遍，秋容如拭。四面歌残终破楚，八年风味徒思浙。苦将侬，强派作蛾眉，殊未屑！

身不得，男儿列。心却比，男儿烈！算平生肝胆，因人常热。俗子胸襟谁识我？英雄末路当磨折。莽红尘，何处觅知音？青衫湿！

# 41.《论语》12章

子曰：“学而时习之，不亦说乎？有朋自远方来，不亦乐乎？人不知而不愠，不亦君子乎?”

曾子曰：“吾日三省吾身：为人谋而不忠乎？与朋友交而不信乎？传不习乎？”

子曰：“吾十有五而志于学，三十而立，四十而不惑，五十而知天命，六十而耳顺，七十而从心所欲，不逾矩。”

子曰：“温故而知新，可以为师矣。”

子曰：“学而不思则罔，思而不学则殆。”

子曰：“贤哉回也，一箪食，一瓢饮，在陋巷，人不堪其忧，回也不改其乐。贤哉回也。”

子曰：“知之者不如好之者，好之者不如乐之者。”

子曰：“饭疏食，饮水，曲肱而枕之，乐亦在其中矣！不义而富且贵，于我如浮云。”

子曰：“由，诲女知之乎！知之为知之，不知为不知，是知也。”

子曰：“见贤思齐焉，见不贤而内自省也。”

子曰：“三人行，必有我师焉。择其善者而从之，其不善者而改之。”

子在川上曰:“逝者如斯夫!不舍昼夜”。

“三军可夺帅也，匹夫不可夺志也。”

子夏曰：“博学而笃志，切问而近思，仁在其中矣。”

曾子曰：“士不可以不弘毅，任重而道远。仁以为己任，不亦重乎？死而后已，不亦远乎？”

子曰：“岁寒，然后知松柏之后凋也。”

子贡问曰：“有一言而可以终身行之者乎？”子曰：“其恕乎！己所不欲，勿施于人。”

# 42.《曹刿论战》左传

十年春，齐师伐我，公将战。[曹刿](http://wwv.renren.com/xn.do?ss=10791&rt=1)请见。其乡人曰：“肉食者谋之，又何间焉？”刿曰：“肉食者鄙，未能远谋。”乃入见。问：“何以战？”公曰：“衣食所安，弗敢专也，必以分人。”对曰：“小惠未徧，民弗从也。”公曰：“牺牲玉帛，弗敢加也，必以信。”对曰：“小信未孚，神弗福也。”公曰：“小大之狱，虽不能察，必以情。”对曰：“忠之属也。可以一战。战则请从。”

公与之乘，战于长勺。公将鼓之。刿曰：“未可。”齐人三鼓。刿曰：“可矣。”齐师败绩。公将驰之。刿曰：“未可。”下视其辙，登轼而望之，曰：“可矣。”遂逐齐师。

既克，公问其故。对曰：“夫战，勇气也。[一鼓作气](http://wwv.renren.com/xn.do?ss=10791&rt=1)，再而衰，三而竭。彼竭我盈，故克之。夫大国，难测也，惧有伏焉。吾视其辙乱，望其旗靡，故逐之。”

# 43．《孟子》三则：

《鱼我所欲也》

鱼，我所欲也；熊掌，亦我所欲也。二者不可得兼，舍鱼而取熊掌者也。生，亦我所欲也；义，亦我所欲也。二者不可得兼，舍生而取义者也。生亦我所欲，所欲有甚于生者，故不为苟得也；死亦我所恶，所恶有甚于死者，故患有所不辟也。如使人之所欲莫甚于生，则凡可以得生者何不用也？使人之所恶莫甚于死者，则凡可以辟患者何不为也！由是则生而有不用也，由是则可以辟患而有不为也。是故所欲有甚于生者，所恶有甚于死者。

非独贤者有是心也，人皆有之，贤者能勿丧耳。一箪食，一豆羹，得之则生，弗得则死。呼尔而与之，行道之人弗受；蹴尔而与之，乞人不屑也。

万钟则不辩礼义而受之，万钟于我何加焉！为宫室之美，妻妾之奉，所识穷乏者得我与？乡为身死而不受，今为宫室之美为之；乡为身死而不受，今为妻妾之奉为之；乡为身死而不受，今为所识穷乏者得我而为之：是亦不可以已乎？此之谓失其本心。

《富贵不能淫，贫贱不能移》

富贵不能淫，贫贱不能移，威武不能屈，此之谓[大丈夫](http://baike.baidu.com/view/535069.htm)。

《生于忧患，死于安乐》

舜发于畎亩之中，傅说举于版筑之间，胶鬲举于鱼盐之中，管夷吾举于士，孙叔敖举于海，百里奚举于市，**故天将降大任于斯人也，必先苦其心志，劳其筋骨，饿其体肤，空乏其身，行拂乱其所为，所以动心忍性，曾益其所不能。**

人恒过，然后能改，困于心，衡于虑，而后作。征于色，发于声，而后喻。入则无法家拂士，出则无敌国外患者，国恒亡，然后知生于忧患而死于安乐也。

# 44.《庄子》一则

北冥有鱼，其名曰鲲。鲲之大，不知其几千里也；化而为鸟，其名为鹏。鹏之背，不知其几千里也；怒而飞，其翼若垂天之云。是鸟也，海运则将徙于南冥。南冥者，[天池](http://baike.baidu.com/view/8777.htm" \t "_blank)也。齐谐者，志怪者也。谐之言曰：“鹏之徙于南冥也，水击三千里，抟扶摇而上者九万里，去以六月息者也(12)。”野马也(13)，尘埃也(14)，生物之以息相吹也(15)。天之苍苍，其正色邪？其远而无所至极邪(16)？其视下也，亦若是则已矣。且夫水之积也不厚，则其负大舟也无力。覆杯水于坳堂之上(17)，则芥为之舟(18)；置杯焉则胶，水浅而舟大也。风之积也不厚，则其负大翼也无力，故九万里则风斯在下矣(19)。而后乃今培风(20)，背负青天而莫之夭阏者(21)，而后乃今将图南。蜩与学鸠笑之曰(22)：“我决起而飞(23)，抢榆枋(24)，时则不至，而控于地而已矣(25)；奚以之九万里而南为(26)？”适莽苍者(27)，三飡而反(28)，腹犹果然(29)；适百里者，宿舂粮(30)；适千里者，三月聚粮。之二虫又何知(31)？小知不及大知(32)，小年不及大年。奚以知其然也？朝菌不知晦朔(33)，蟪蛄[不知春秋](http://baike.baidu.com/view/400823.htm" \t "_blank)(34)，此小年也。楚之南有冥灵者(35)，以五百岁为春，五百岁为秋；上古有大椿者(36)，以八千岁为春，八千岁为秋(37)。而彭祖乃今以久特闻(38)，众人匹之(39)，不亦悲乎？

汤之问棘也是已(40)：“穷发之北有冥海者(41)，天池也。有鱼焉，其广数千里，未有知其修者(42)，其名曰鲲。有鸟焉，其名为鹏，背若太山(43)，翼若垂天之云；抟扶摇、羊角而上者九万里(44)，绝云气(45)，负青天，然后图南，且适南冥也。斥鴳笑之曰(46)：‘彼且奚适也？我腾跃而上，不过数仞而下(47)，翱翔蓬蒿之间，此亦飞之至也(48)。而彼且奚适也？’”此小大之辩也(49)。

故夫知效一官(50)、行比一乡(51)、德合一君、而徵一国者(52)，其自视也亦若此矣。而[宋荣子](http://baike.baidu.com/view/2889519.htm" \t "_blank)犹然笑之(53)。且举世而誉之而不加劝(54)，举世而非之而不加沮(55)，定乎内外之分(56)，辩乎荣辱之境(57)，斯已矣。彼其于世，未数数然也(58)。虽然，犹有未树也。夫列子御风而行(59)，泠然善也(60)，旬有五日而后反(61)。彼于致福者(62)，未数数然也。此虽免乎行，犹有所待者也(63)。若夫乘天地之正(64)，而御六气之辩(65)，以游无穷者，彼且恶乎待哉(66)？故曰：至人无己(67)，神人无功(68)，圣人无名(69)。

# 45.《礼记》一则

虽有佳肴，弗食不知其旨也；虽有至道，弗学不知其善也。是故学然后知不足，教然后知困。知不足然后能自反，知困然后能自强也。故曰：教学相长也。《兑命》曰："学学半"。其此之谓乎！

古之教者，家有塾，党有庠，术有序，国有学。比年入学，中年考校。一年视离经辨志；三年视敬业乐群；五年视博习亲师；七年视论学取友，谓之小成。九年知类通达，强立而不反，谓之大成。夫然后足以化民易俗，近者说服而远者怀之，此大学之道也。《记》曰："蛾子时术之"。其此之谓乎！

大学始教，皮弁祭菜，示敬道也。《宵雅》肄三，官其始也。入学鼓箧，孙其业也。夏楚二物，收其威也。未卜禘不视学，游其志也。时观而勿、语存其心也。幼者听而弗问，学不躐等也。此七者，教之大伦也。《记》曰："凡学，官先事，士先志"。其此之谓乎！

大学之法：禁于未发之谓豫；当其可之谓时；不凌节而施之谓孙；相观而善之谓摩。此四者，教之所由兴也。

发然后禁，则扞格而不胜；时过然后学，则勤苦而难成；杂施而不孙，则坏乱而不修；独学而无友，则孤陋而寡闻；燕朋逆其师，燕辟废其学。此六者，教之所由废也。

# 46.《列子》一则

[伯牙](http://baike.baidu.com/view/270321.htm)善鼓琴，[钟子期](http://baike.baidu.com/view/246402.htm)善听。[伯牙鼓琴](http://baike.baidu.com/view/3135986.htm)，志在高山。钟子期曰：“善哉？峨峨兮若泰山！”志在流水，钟子期曰：“善哉，洋洋兮若江河！”伯牙所念，钟子期必得之。伯牙游于泰山之阴，卒逢暴雨，止[于岩](http://baike.baidu.com/view/4429808.htm" \t "_blank)下；心悲，乃援琴而鼓之。初为霖雨之操，更造崩山之音。曲每奏，钟子期辄穷其趣。伯牙乃舍琴而叹曰：“善哉，善哉，子之听夫志,想象犹吾心也。吾于何逃声哉？”

# 47.《邹忌讽齐王纳谏》战国策

邹忌修八尺有（yòu）余，而形貌昳（yì）丽。朝（zhāo）服衣冠，窥(kuī)镜，谓其妻曰：“我孰与城北徐公美？”其妻曰：“君美甚，徐公何能及君也？”城北徐公，齐国之美丽者也。忌不自信，而复问其妾曰：“吾孰与徐公美？”妾曰：“徐公何能及君也！”旦日，客从外来，与坐谈，问之：“吾与徐公孰美？”客曰：“徐公不若君之美也。”明日，徐公来，孰视之，自以为不如；窥镜而自视，又弗如远甚。暮寝而思之，曰：“吾妻之美我者，私我也；妾之美我者，畏我也；客之美我者，欲有求于我也。”

于是入朝见威王，曰：“臣诚知不如徐公美。臣之妻私臣，臣之妾畏臣，臣之客欲有求于臣，皆以美于徐公。今齐地方千里，百二十城，宫妇左右莫不私王，朝廷之臣莫不畏王，四境之内莫不有求于王：由此观之，王之蔽甚矣。”

王曰：“善。”乃下令：“群臣吏民能面刺[寡人](http://wwv.renren.com/xn.do?ss=10791&rt=1)之过者，受上赏；上书谏寡人者，受中赏；能谤(bàng)讥于市朝(cháo)，闻寡人之耳者，受下赏。”令初下，群臣进谏，门庭若市；数月之后，时时而间(jiàn)进；期（jī）年之后，虽欲言，无可进者。

燕、赵、韩、魏闻之，皆朝于齐。此所谓战胜于朝廷。

# 48．《出师表》（诸葛亮）

臣亮言：先帝创业未半，而中道崩殂，今天下三分，益州疲弊，此诚危急存亡之秋也。然侍卫之臣不懈于内，忠志之士忘身于外者，盖追先帝之殊遇，欲报之于陛下也。诚宜开张圣听，以光先帝遗德，恢弘志士之气，不宜妄自菲薄，引喻失义，以塞忠谏之路也。

宫中府中，俱为一体，陟罚臧否，不宜异同。若有作奸犯科及为忠善者，宜付有司论其刑赏，以昭陛下平明之理，不宜偏私，使内外异法也。侍中、侍郎郭攸之、费祎、董允等，此皆良实，志虑忠纯，是以先帝简拔以遗陛下。愚以为宫中之事，事无大小，悉以咨之，然后施行，必能裨补阙漏，有所广益。将军向宠，性行淑均，晓畅军事，试用于昔日，先帝称之曰能，是以众议举宠为督。愚以为营中之事，悉以咨之，必能使行阵和睦，优劣得所。

亲贤臣，远小人，此先汉所以兴隆也；亲小人，远贤臣，此后汉所以倾颓也。先帝在时，每与臣论此事，未尝不叹息痛恨于桓、灵也。侍中、尚书、长史、参军，此悉贞良死节之臣，愿陛下亲之信之，则汉室之隆，可计日而待也。

臣本布衣，躬耕于南阳，苟全性命于乱世，不求闻达于诸侯。先帝不以臣卑鄙，猥自枉屈，三顾臣于草庐之中，咨臣以当世之事，由是感激，遂许先帝以驱驰。后值倾覆，受任于败军之际，奉命于危难之间，尔来二十有一年矣。先帝知臣谨慎，故临崩寄臣以大事也。受命以来，夙夜忧叹，恐托付不效，以伤先帝之明，故五月渡泸，深入不毛。今南方已定，兵甲已足，当奖率三军，北定中原，庶竭驽钝，攘除奸凶，兴复汉室，还于旧都。此臣所以报先帝而忠陛下之职分也。至于斟酌损益，进尽忠言，则攸之、祎、允之任也。

愿陛下托臣以讨贼兴复之效，不效则治臣之罪，以告先帝之灵。若无兴德之言，则责攸之、祎、允等之慢，以彰其咎；陛下亦宜自谋，以咨诹善道，察纳雅言。深追先帝遗诏，臣不胜受恩感激。

今当远离，临表涕零，不知所言。

# 49.《桃花源记》（陶渊明）

晋太元中，武陵人捕鱼为业。缘溪行，忘路之远近。忽逢桃花林，夹岸数百步，中无杂树，芳草鲜美，落英缤纷。渔人甚异之。复前行，欲穷其林。

林尽水源，便得一山，山有小口，仿佛若有光。便舍船，从口入。初极狭，才通人。复行数十步，豁然开朗。土地平旷，屋舍俨然，有良田美池桑竹之属。阡陌交通，鸡犬相闻。其中往来种作，男女衣着，悉如外人。黄发垂髫，并怡然自乐。

见渔人，乃大惊，问所从来。具答之。便要还家，设酒杀鸡作食。村中闻有此人，咸来问讯。自云先世避秦时乱，率妻子邑人来此绝境，不复出焉，遂与外人间隔。问今是何世，乃不知有汉，无论魏晋。此人一一为具言所闻，皆叹惋。余人各复延至其家，皆出酒食。停数日，辞去。此中人语云：“不足为外人道也。”

既出，得其船，便扶向路，处处志之。及郡下，诣太守，说如此。太守即遣人随其往，寻向所志，遂迷，不复得路。

南阳刘子骥，高尚士也，闻之，欣然规往，未果，寻病终。后遂无问津者。

# 50．《与谢中书书》　（南朝齐梁）[陶弘景](http://baike.baidu.com/view/44799.htm" \t "_blank)

山川之美，古来共谈。高峰入云，清流见底。两岸石壁，五色交辉。青林翠竹，四时俱备。晓雾将歇，猿鸟乱鸣；夕日欲颓，沉鳞竞跃。实是欲界之仙都。自康乐以来，未复有能与（yù）其奇者。

# 51．《三峡》（郦道元）

自三峡七百里中，两岸连山，略无阙处。重岩叠嶂，隐天蔽日，自非亭午夜分，不见曦月。

至于夏水襄陵，沿溯阻绝。或王命急宣，有时朝发白帝，暮到江陵，其间千二百里，虽乘奔御风，不以疾也。

春冬之时，则素湍绿潭，回清倒影，绝山献多生怪柏，悬泉瀑布，飞漱其间。清荣峻茂，良多趣味。

每至晴初霜旦，林寒涧肃，常有高猿长啸，属引凄异，空谷传响，哀转久绝。故渔者歌曰：“巴东三峡巫峡长，猿鸣三声泪沾裳。”

# 52.《杂说》（韩愈）

世有[伯乐](http://wwv.renren.com/xn.do?ss=10791&rt=1)，然后有[千里马](http://wwv.renren.com/xn.do?ss=10791&rt=1)。千里马常有，而伯乐不常有。故虽有名马，祇辱于奴隶人之手，骈（pián）死于槽（cáo）枥（lì）之间，不以千里称也。

马之千里者，一食（shí）或尽粟（sù）一石（dàn，古音为shí）。食（sì）马者不知**其**能千里而食（sì）也。是马也，虽有千里之能，食（shí）不饱，力不足，才美不外见（xiàn），且欲与常马等不可得，安求其能千里也？

策之不以其道，食（sì）**之**不能尽其材，鸣之而不能通其意，执策而临之，曰：“天下无马！”呜呼！其真无马邪（yé）？其真不知马也。

# 53.《陋室铭》（刘禹锡）

山不在高，有仙则名。水不在深，有龙则灵。斯是陋室，惟吾德馨。苔痕上阶绿，草色入帘青。谈笑有鸿儒，往来无白丁。可以调素琴，阅金经。无丝竹之乱耳，无案牍之劳形。南阳诸葛庐，西蜀子云亭。孔子云：何陋之有？

# 54.《小石潭记》（柳宗元）

从小丘西行百二十步，隔篁（huáng）竹，闻水声，如鸣佩环，心乐之。伐竹取道，下见小潭，水尤清洌。全石以为底，近岸，卷石底以出，为坻（chí）为屿（yǔ），为嵁（kān）为岩。[青树](http://wwv.renren.com/xn.do?ss=10791&rt=1)翠蔓（wàn），蒙络摇缀，[参差](http://wwv.renren.com/xn.do?ss=10791&rt=1)披拂。

潭中鱼可百许头，皆若空游无所依。日光下澈，影布石上。佁（yǐ）然不动，俶（chù）尔远逝，往来翕（xī）忽。似与游者相乐。

潭西南而望，斗折蛇行，明灭可见。其岸势[犬牙差互](http://wwv.renren.com/xn.do?ss=10791&rt=1)，不可知其源。

坐潭上，四面竹树环合，[寂寥](http://wwv.renren.com/xn.do?ss=10791&rt=1)（liáo）无人，凄神寒骨，悄（qiǎo）怆（chuàng）[幽邃](http://wwv.renren.com/xn.do?ss=10791&rt=1)（suì ）。以其境过清，不可久居，乃记之而去。

同游者：吴武陵，龚（gōng ）古，余弟宗玄。隶（lì）而从者，崔氏二小生：曰恕己，曰奉壹。

# 55．《岳阳楼记》（范仲淹）

庆历四年春，滕子京谪守巴陵郡。越明年，政通人和，百废具兴。乃重修岳阳楼，增其旧制，刻唐贤今人诗赋于其上。属予作文以记之。

予观夫巴陵胜状，在洞庭一湖。衔远山，吞长江，浩浩汤汤，横无际涯；朝晖夕阴，气象万千。此则岳阳楼之大观也，前人之述备矣。然则北通巫峡，南极潇湘，迁客骚人，多会于此，览物之情，得无异乎？

若夫淫雨霏霏，连月不开，阴风怒号，浊浪排空；日星隐曜，山岳潜形；商旅不行，樯倾楫摧；薄暮冥冥，虎啸猿啼。登斯楼也，则有去国怀乡，忧谗畏讥，满目萧然，感极而悲者矣。

至若春和景明，波澜不惊，上下天光，一碧万顷；沙鸥翔集，锦鳞游泳；岸芷汀兰，郁郁青青。而或长烟一空，皓月千里，浮光跃金，静影沉璧，渔歌互答，此乐何极！登斯楼也，则有心旷神怡，宠辱偕忘，把酒临风，其喜洋洋者矣。

嗟夫！予尝求古仁人之心，或异二者之为，何哉？不以物喜，不以己悲；居庙堂之高则忧其民；处江湖之远则忧其君。是进亦忧，退亦忧。然则何时而乐耶？其必曰：“先天下之忧而忧，后天下之乐而乐”乎。噫！微斯人，吾谁与归？

时六年九月十五日。

# 56．《醉翁亭记》（欧阳修）

环滁皆山也。其西南诸峰，林壑尤美，望之蔚然而深秀者，琅琊也。山行六七里，渐闻水声潺潺而泻出于两峰之间者，酿泉也。峰回路转，有亭翼然临于泉上者，醉翁亭也。作亭者谁？山之僧智仙也。名之者谁？太守自谓也。太守与客来饮于此，饮少辄醉，而年又最高，故自号曰醉翁也。醉翁之意不在酒，在乎山水之间也。山水之乐，得之心而寓之酒也。

若夫日出而林霏开，云归而岩穴暝，晦明变化者，山间之朝暮也。野芳发而幽香，佳木秀而繁阴，风霜高洁，水落而石出者，山间之四时也。朝而往，暮而归，四时之景不同，而乐亦无穷也。

至于负者歌于途，行者休于树，前者呼，后者应，伛偻提携，往来而不绝者，滁人游也。临溪而渔，溪深而鱼肥，酿泉为酒，泉香而酒洌，山肴野蔌，杂然而前陈者，太守宴也。宴酣之乐，非丝非竹，射者中，弈者胜，觥筹交错，起坐而喧哗者，众宾欢也。苍颜白发，颓然乎其间者，太守醉也。

已而夕阳在山，人影散乱，太守归而宾客从也。树林阴翳，鸣声上下，游人去而禽鸟乐也。然而禽鸟知山林之乐，而不知人之乐；人知从太守游而乐，而不知太守之乐其乐也。醉能同其乐，醒能述其文者，太守也。太守谓谁？庐陵欧阳修也。

# 57．《爱莲说》（周敦颐）

水陆草木之花，可爱者甚蕃。晋陶渊明独爱菊。自李唐来，世人盛爱牡丹。予独爱莲之出淤泥而不染，濯清涟而不妖，中通外直，不蔓不枝，香远益清，亭亭净植，可远观而不可亵玩焉。

予谓菊，花之隐逸者也；牡丹，花之富贵者也；莲，花之君子者也。噫！菊之爱，陶后鲜有闻。莲之爱，同予者何人？牡丹之爱，宜乎众矣！

# 58．《记承天寺夜游》（苏轼）

元丰六年十月十二日夜，解衣欲睡，月色入户，欣然起行。念无与为乐者，遂至承天寺寻张怀民。怀民亦未寝，相与步于中庭。庭下如积水空明，水中藻、荇交横，盖竹柏影也。何夜无月？何处无竹柏？但少闲人如吾两人者耳。

# 59．《送东阳马生序》（宋濂）

余幼时即嗜学。家贫，无从致书以观，每假借于藏书之家，手自笔录，计日以还。天大寒，砚冰坚，手指不可屈伸，弗之怠。录毕，走送之，不敢稍逾约。以是人多以书假余，余因得遍观群书。既加冠，益慕圣贤之道。又患无硕师名人与游，尝趋百里外，从乡之先达执经叩问。先达德隆望尊，门人弟子填其室，未尝稍降辞色。余立侍左右，援疑质理，俯身倾耳以请；或遇其叱咄，色愈恭，礼愈至，不敢出一言以复；俟其欣悦，则又请焉。故余虽愚，卒获有所闻。

当余之从师也，负箧曳屣行深山巨谷中。穷冬烈风，大雪深数尺，足肤皲裂而不知。至舍，四支僵劲不能动，媵人持汤沃灌，以衾拥覆，久而乃和。寓逆旅，主人日再食，无鲜肥滋味之享。同舍生皆被绮绣，戴朱缨宝饰之帽，腰白玉之环，左佩刀，右备容臭，烨然若神人；余则緼袍敝衣处其间，略无慕艳意，以中有足乐者，不知口体之奉不若人也。盖余之勤且艰若此。

# 60.《湖心亭看雪》（明）张岱

崇祯（chóng zhēn）五年十二月，余住西湖。大雪三日，湖中人鸟声俱绝。是日更（gēng）定矣，余挐（ráo）一小舟，拥毳（cuì）衣炉火，独往湖心亭看雪。雾凇沆砀（sōng hàng dàng），天与云与山与水，上下一白。湖上影子，惟长堤一痕、湖心亭一点、与余舟一芥（jiè）、舟中人两三粒而已。

到亭上，有两人铺毡对坐，一童子烧酒炉正沸。见余，大喜曰：“湖中焉得更有此人!”拉余同饮。余强（qiǎng）饮三大白而别，问其姓氏，是金陵人，客此。及下船，舟子喃喃曰：“莫说相公痴，更有痴似相公者！”

# 61.《河中石兽》 （清）纪昀（yún）

沧州南，一寺[临河](http://baike.baidu.com/view/703771.htm" \t "_blank)干（gān），山门圮（pǐ)于河，二石兽并沉焉。阅十余岁，僧募金重修，求石兽于水中，竟不可得。以为顺流下矣，棹（zhào）数小舟，曳(yè)铁钯(pá)，寻十余里，无迹。

一讲学家设帐寺中，闻之笑曰：“尔辈不能究物理，是非木杮(fèi)，岂能为暴涨携之去？乃石性坚重，沙性松浮，湮(yān)于沙上，渐沉渐深耳。沿河求之，不亦傎乎？”众服为确论。

一老河兵闻之，又笑曰：“凡河中失石，当求之于上流。盖石性坚重，沙性松浮，水不能冲石，其反激之力，必于石下迎水处啮(niè)沙为坎穴，渐激渐深，至石之半，石必倒掷坎穴中。如是再啮，石又再转，再转不已，遂反溯流逆上矣。求之下流，固傎；求之地中，不更傎乎？”

如其言，果得于数里外。然则天下之事，但知其一，不知其二者多矣，可据理臆(yì)断欤（yù)？

# 62.《观刈麦》  白居易

田家少闲月，五月人倍忙。夜来南风起，小麦覆陇黄。

妇姑荷箪食，童稚携壶浆。相随饷田去，丁壮在南冈。

足蒸暑土气，背灼炎天光。力尽不知热，但惜夏日长。

复有贫妇人，抱子在其旁。右手秉遗穗，左臂悬敝筐。

听其相顾言，闻者为悲伤。家田输税尽，拾此充饥肠。

今我何功德，曾不事农桑。吏禄三百石，岁晏有馀粮。

念此私自愧，尽日不能忘。